Et kompagni danske soldater plus en række støttefunktioner skal ifølge forsvarets planer allerede næste år udstationeres i et baltisk land. Sammen med britiske soldater skal de være med til at afskrække præsident Putin og Rusland fra at fortsætte den aggressive sikkerhedspolitik, som har ført til annekteringen af halvøen Krim og krigen i det østlige Ukraine.

Folketingets Udenrigspolitisk Nævn er endnu ikke blevet orienteret om beslutningen, der skal træffes før Nato’s topmøde i Warszawa i starten af juli, men en række centrale kilder i forsvaret bekræfter over for Politiken, at planlæggerne arbejder med detaljerne i udsendelsen. Der vil formentlig blive tale om udstationering i Estland, som sammen med Letland har den længste grænse til Rusland.

Ud over de tre baltiske lande planlægger Nato at sende soldater til Polen, Rumænien og Bulgarien. Planen er, at der skal udstationeres en bataljon soldater i hvert af de seks lande svarende til i alt op mod 6.000 mand. USA har allerede meddelt, at landet sender op til 5.000 soldater ekstra til Europa, mens Danmark og de øvrige medlemslande endnu ikke officielt har besluttet sig.